**SZAKMAI BESZÁMOLÓ**

**A XX. Savaria Történelmi Karnevál megvalósításáról**

Idén XX. jubileumát ünnepelte Szombathely város legnépszerűbb összművészeti fesztiválja, a Savaria Történelmi Karnevál.

**Előkészületek**

Szombathely MJV Önkormányzata Közgyűlése 2015. februárjától utalta a Savaria Karnevál megszervezését a Savaria Turizmus Nonprofit Kft. feladatkörébe. Mivel a Nemzeti Kulturális Alap pályázata 3 évre biztosított évi 20-20 millió forint támogatást a korábbi szervezőnek, a Savaria Történelmi Karnevál Közhasznú Közalapítványnak, a program megvalósítása idén is koprodukcióban zajlott.

A két szervezet között létrejött együttműködési megállapodás értelmében a Karneválon fellépő művészek és a felvonuláson is közreműködő művészeti csoportok nagy részét, a hagyományőrzőket a Közalapítvány szerződtette. **A Savaria Karnevál programjainak megvalósítását, az ahhoz szükséges feltételek megteremtését, valamint a rendezvény teljes körű lebonyolítását a Savaria Turizmus Nonprofit Kft. biztosította.**

A 20., jubileumi eseményre már január elején összeállt a programterv.

Nehezítette az előkészületi időszakot, hogy hivatalosan elfogadott költségvetés Szombathely város részéről csak 2019. május végén állt a rendelkezésünkre, illetve, hogy a rendezvényre fordítható pontos összegről is csak innentől volt információnk. Emiatt többször is át kellett tervezni, szervezni a programokat, hiszen a befoglalt előadóművészek egy része más rendezvényre szerződött el a köztes időszakban. Nagyfokú türelemre, bizalomra és rugalmasságra volt szükség a hagyományőrző csoportok, zenekarok részéről irányunkba, hogy a tervezett programok ténylegesen meg tudjanak valósulni. Ennek ellenére sikerült egy minőségi, széles repertoárt összeállítani a jubileumi eseményre. Általánosságban elmondható, hogy mind a közönség reakciói, mind a fellépők visszajelzése alapján jól sikerültek a rendezvények. A műsorterv szerint az összes produkció megvalósult.

**Szakmai programok:**

A kilenc fő helyszín mellett 23 kísérő helyszín kapcsolódott be a fesztivál programjaiba, a hétvégén kínált események száma meghaladta a 430-at.

Koncepcionálisan két új tematikával bővült a megszokott program-elemek mellett a kínálat, a Borok utcája végén kapott helyet a „Guszto színpad”, a Belső Uránia Udvarban pedig a „Zene Udvar”. Mindkét új helyszín a várakozásokon felüli sikert aratott.

Két programhelyszín váltott teret, a Keleti Udvar a VAOSZ-Udvarba, a Szultánia Kávéház pedig a Belsikátorba költözött át. Bár mindkét helyszín megváltoztatása mellett a technikai körülmények megváltozása miatt döntöttünk, a végeredmény egyértelműen pozitív és bíztató volt: egyértelműen állítható, hogy a Keleti Udvar megtalálta régi-új helyét, a Belsikátor pedig hasznos összekötő kapoccsá vált a Fő tér és a Berzsenyi D. tér között.

**Történelmi Témapark**

Az alapkoncepció vonatkozásában a tavalyi és tavalyelőtti elveket követtük. A megjelenítendő korokat a római kortól a népvándorlás koráig terjedő időszakra korlátoztuk. Ezeken a korszakokon túl viszont csak egy-egy az adott évben valamilyen szempontból fontos csapat jelenik meg a Témaparkban. Idén ilyen volt a Milites Christi, tekintettel az idei keresztes háborúkkal kapcsolatos évfordulókra.

A katonai hagyományőrző programok idén a fentiekből következően kevésbé voltak sokszínűek, de az ő esetükben a korhűséget sikerült maradéktalanul szem előtt tartani. Hatalmas siker volt a gladiátorok műsora, akik idén is meg tudtak újulni, humoros, új elemekkel tűzdelt 25 éves jubileumukra felépített műsoruk teljesen megtöltötte a lelátót. Kassai Lajos is hozta a formáját. Továbbra is rendületlenül fejlődnek tovább az Őr-Nyék hagyományőrzői. Hasonló töretlen fejlődés figyelhető meg a Nyugati Gyepűk Pajzsa Haditorna Egyesületnél. Ők idén a magyar Fejedelemség elit lovasságát jelenítették meg. Rajtuk keresztül sikerült elcsábítani idén az Anda Lovasharc Egyesületet.

 A Legio XV. Apollinaris (Savaria Legio) alakulata idén is sok helyen szerepelt a karneválon, érdekes táborukkal, meneteléseikkel, csatajeleneteikkel nagy közönségsikert arattak. Jó ötlet volt megnövelni a római erődrekonstrukció területét, ami így képes volt befogadni az összes rómait. Sokan látogatták a kibővített római tábort. Nagyon sikeres volt az Artistica Anam Cara és a Collegium Gladiatorium tábora is, utóbbiak folyamatosan foglalkoztatták a közönséget, ez egy nagyon jó irány. Idén el tudtuk hívni a 20 éves jubileumra a Rittersporn Armae Victusque alakulatát is Bécsből, akik idén kelta hagyományőrzőként, táborral és műsorral érkeztek, és szerepeltek a Tüzes Játékban is.

A **Fórum Színpadon** a tervezett fellépők nagy részével már a 2018-as évben megtörtént a kapcsolatfelvétel. A költségvetési mizéria miatt többször is át kellett szervezni az eseményeket, hiszen amiatt, hogy nem tudtunk leszerződni a felkért előadókkal, többen más fesztiválokra szerződtek el.

Világszínvonalú volt már rögtön a nyitóprodukció az ARTARIFF nemzetközi atistagárdájával, és a Fő tér minden este teljesen megtelt a kiváló előadókra kíváncsi közönséggel. Óriási siker volt a Lyre le Temps, a Bagossy Brothers, ünneplő tömeg fogadta az év énekesnője díjat nyert Rúzsa Magdolnát és zenekarát. Több, a fesztivál 20 éves története alatt korábban bemutatkozó zenekart is meghívtunk, köztük a Kerekes Bandet, és az Isis Bigband-et, akik idén Uros Peric-cel közös Ray Charles koncertjükkel arattak hatalmas elismerést.

A **Borok utcájában** a hazai színészzenekar, a Mágikus Mintha után az életműdíjas Nagy Feró és zenekara, a Beatrice lépett este a Borok utcája színpadára, de itt mutatkozott be Szinetár Dóra a Budapest Klezmer Band-del, Oláh Ibolya és zenekara, valamint nosztalgiáztunk egy kicsit a Zanzibárral is.

A 41 kitelepült borászat standjain több, mint 215 féle bort kóstolhatott az igényes borkedvelő közönség.

**A Sörtér** ismét elsősorban a helyi vonatkozású zenekaroké volt. Mellettük olyan közkedvelt formációk is helyet kaptak, mint a Blahalousiana, és a New Level Empire. A kitelepült 13 kézműves sörfőzde remekei szintén hozzájárultak a karneváli hőfok emelkedéséhez.

**A Művészetek utcájában idén** 31 kézműves standon közel 50 művész jelent meg. Színpompás kavalkádjuk nívóját a színpadi események – igazi művészeti csemegék emelték. Itt kaptak megjelenési lehetőséget azok az intimebb közeget igénylő, igényes produkciók is, amelyek a vájtfülű, egyedi hangzású koncertek iránt érdeklődő közönség számára is új kínálatot nyújtottak, így a slam poetry, Mácsai Pál és Huzella Péter Villon estje és a Radiogram Zenekar is.

A **Belső Uránia udvarban** berendezett új helyszín, a **Zene Udvar** kellemesen ellenpontozta az Művészetek utcáját a DIY- csináld magad! tevékenységeivel, ahol elsősorban a hulladékok újrahasznosítására, környezetvédelem fontosságára hívtuk fel a figyelmet. Meglepően sokan keresték fel az udvart és aktívan vettek részt a közös tárgyalkotásban. Közben csendesebb, kamarazenei koncertek szórakoztatták az ügyeskedőket.

**A Keleti udvar** ismét hozta a szokásos misztikus hangulatát. Idén új helyszínen, valóban egy nagyon hangulatos udvarban kapott helyet a produkció. A repertoár kiegészült az andalúz kultúra táncaival, a délelőtti workshopok pedig több tánckedvelőt vonzottak.

A gyermekhelyszín, a **Gayer park ismét a családok legkedveltebb helyszíne** volt.

A színpadi fellépők mindegyike igényes műsort adott. Abszolút telt ház volt Palya Bea és Gryllus Vilmos koncertje, utóbbin még a fán is lógtak - szó szerint. A meghívott csapatok lelkesen vitték a napokat. A Kishuszárok első alkalommal mutatkoztak be a mini-felvonuláson. A Mívestár Egyesület hangulatos udvara nagyon népszerű volt, ötletes és szép tárgyakat alkottak a látogatók. A Cserkészek idén a szelektív hulladékgyűjtéssel foglalkoztak, a park területén játékos módon tájékoztató felhívásokat helyeztek ki. Folytatták a jótékonysági akciójukat, rekord bevételt értek el a szörpjeikkel. A Skorpió Box Club ügyességi pályáját rengetegen látogatták. A tűzoltók hab-partyja pedig elsöprő siker volt!

**Thalia kertjében** idén elsősorban női színművészek kaptak fellépési lehetőséget. Mindhárom este fergeteges hangulatban játszottak a társulatok a Gayer-park felnőtt közönsége előtt. A későbbiekben érdemes lenne kicsit csendesebb helyszínben gondolkodni, a meghívható színházi előadások számát ugyanis nagyon bekorlátozzák a park adottságai.

Idén másodszor rendezkedett be az Ungaresca Táncegyüttes a **Berzsenyi téren**, ahol a **Magyar udvar** kapott helyet. Az érdeklődés ismét töretlen volt, mind a néptánc, mind a népzenei bemutatók iránt, de a legnépszerűbb programelem most is a táncház volt.

Idén új helyszínen és új néven jelent meg a **Szultánia kávéház** programkínálata. A Miraculum sátorban látványos táncos produkciók mellett a jótékonysági programok során 400 ezer forintot sikerült adományként gyűjtenie a program szervezőinek.

**A Karneváli Civil Korzó** évek óta a Szent Márton utcában kerül megvalósításra. Idén ismét **30 civil szervezet**, **három egyéb szervezet** és **egy magánszemély** települt ki interaktív programokkal. A résztvevők változatos programok keretében ismerkedhettek meg a civil szféra képviselőivel, tevékenységeivel: érzékenyítő foglalkozások, kézműves foglalkozás, kisállat örökbefogadás, állat simogatás, újra élesztés kipróbálásának lehetősége, turisztikai kiadványok és ügyességi játékok, ingyenes jogi-és fogyasztóvédelmi tanácsadás, grafológiai elemzés…

A civilek kitelepülése mellett idén 3. alkalommal színpad is volt a korzón, ahol non-profit szervezetek kulturális produkcióit láthatták a látogatók.

Sikeresek voltak a **Savaria Múzeum által gondozott helyszínek** is, több, mint 3200 fő vett részt a múzeumi programokon, ebből 1.283 fő tekintette meg a szervezett tárlatvezetéseket, de népszerűek voltak a szabadtéri programok is az Iseum előtti Piazettán A legkedveltebb programokra már előre beteltek a helyek, többek között az OTP alatti vízvezeték-látogatásra és a Romkert feltárásainak bemutatására már több százan bejelentkeztek jövő évre is.

Az egyházmegye által szervezett programok is teltházat vonzottak, a **Székesegyház tornyait, az Egyházmegyei könyvtárat** is sokan meglátogatták.

Új programelemként debütált az ún. **Guszto színpad,** ami kimondottan gasztronómiai kínálattal élt, neves sztárséfek és az itt táborozó hagyományőrző csapatok főzőbemutatóival. Az elsöprő sikert azt mutatja, hogy erre hatalmas a közönség részéről az igény, jövőre biztosan nagyobb hangsúly szánunk majd a gasztro-programoknak.

A Savaria Karnevál leglátogatottabb programja minden évben **a karneváli felvonulás**. A szervezők komoly esőstratégiával és hatósági egyeztetésekkel készültek a felvonulások lebonyolítására, melyre sajnos idén szükség is volt. A szombati felvonulás ugyan elindult, de a szélsőséges időjárás miatt félbe kellett szakítani. Vasárnap délelőtt az esőelőadás időpontjában viszont rendben megtartottuk.

**Marketingtevékenység:**

A 20. Savaria **Karnevál marketingtevékenysége** – a költségvetési mizéria ellenére – időben elindult. Az EST karneváli különszáma már június elején megjelent országszerte, ezt megelőzően a rendezvény-szakma legfontosabb lapjaiban propagáltuk az eseményt.

Idén a kültéri megjelenések száma kevesebb volt, helyettük a jobban lokalizálható és mérhető elérési adatokat biztosító online felületeken, közösségi oldalakon kapott nagyobb hangsúlyt az esemény reklámozása. Az itt kapott eredmények nagyon beszédesek az esemény keresettsége szempontjából:

A weboldalra 81 hír- és háttéranyag, 72 képgaléria, és számos információs anyag került fel.

Az oldal látogatottsági számai az alábbiak szerint alakultak:

* augusztus 1-31. között 60.378 felhasználót regisztrált az oldal
* ugyanezen időszakban a munkamenetek száma 110.439 volt, az oldalmegtekintéseké 407.163
* a munkamenetek átlagos hossza 2 perc 51 másodperc volt
* a visszafordulási arány 40 %, ami azt jelenti, hogy a felhasználók ilyen arányban nem indítottak új oldalfelkeresést, aloldalt vagy tartalmat nem hívtak be
* a felhasználók 93,2 %-a magyar nyelvű területről kattintott,
* Ausztriából 1.743 fő 2,88 %,
* Németországból 0,93 % (613 fő)
* a további sorrend Egyesült Államok, Egyesült Királyság, Szlovákia, Románia, Horvátország, Svájc és Olaszország volt
* a felhasználók száma város szerint Budapestről volt a legmagasabb, 35 %, onnan 23.741 fő kattintott (ez csaknem ötezerrel több a tavalyinál),
* a második Szombathelyről 18.976 fő (ez elgondolkodtató tény, de ez is nőtt 1000 fővel),
* sorban Sopron, Zalaegerszeg, Bécs, Sárvár, Győr, Vác és Szentgotthárd következik
* az operációs rendszerek között vezet a leggyakoribb okostelefonos oprendszer, az Android (32.304 látogató), második a számítógépeknél leggyakoribb Windows (14.592 fő – ez csökkent, ami azt jelenti, hogy kevesebben nézték/használták számítógépről az oldalt, azaz nőtt a mobil eszközök aránya), harmadik az iPhone-ok operációs rendszere az iOs (12.765 fő), negyedik az Apple számítógépein alkalmazott Machintosh
* Az oldal látogatottsága – a megszokottak szerint – a Karnevál hetében ugrott meg. Augusztus 19-én hétfőn 2262, 20-án 3793, 21-én 3754, 22-én 9002, 23-án pénteken 12636, 24-én szombaton 14367, 25-én vasárnap 10361 fő volt az aktív felhasználók száma.

Korcsoport szerinti megoszlásban a 25-34 év közöttiek produkálják a legnagyobb aktivitást, Nemek szerinti megoszlásban a nők 63, a férfiak 37%-ban reprezentáltak. Ez a tény talán betudható annak, hogy jellemzően a nők tervezik/szervezik a család vagy párok programjait.

Hasonlóan **magas aktivitást mutat a** **Savaria Karnevál facebook oldala** is, ahová 54 saját és közel 20 belinkelt képgaléria került ki, több mint 1100 saját fotó készült.

Valamennyi, azaz több, mint 400 program a FB-n is elérhető volt, az okostelefonnal rendelkező látogatók számára ezek a programajánlatok a helyszínen is kiajánlásra kerültek és több száz aktualitás került ki posztok formájában.

A bejegyzések többszázeres nagyságrendben értek el embereket - vitték a hírét Szombathelynek és a rendezvénynek

Elmondható, hogy átlag feletti aktivitás (lájkolás, megosztás, hozzászólás) volt a Karnevál FB oldalán. Egy konkrét példa, csak a reklámvideó 61 ezer embert ért el, általában 10-12 százalékos aktivitást szoktak a bejegyzések kiváltani, ebben az esetben 30 ezren meg is nézték a kisfilmet, ami 50 százalékos, kiemelkedő magasan aktivitást jelent. A Karnevál az interneten is szó szerint megmozgatta az embereket.

A Facebook oldal kedvelőinek aránya hasonló a honlapéhoz:

Az első helyeket Magyarország, Ausztria, Németország, Egyesült Királyság, Románia, Szlovákia, Szlovénia, USA, Olaszország bitorolja.

Az online reklámok mellett természetesen éltünk a print, rádiós és televíziós reklámfelületekkel is: a Mediaworks 4 megyei napilapjában helyeztünk el imázshirdetéseket és PR cikkeket, a Montázs magazin, valamint a Savaria Fórum pedig karneváli különszámot jelentetett meg.

Nagy sajtóérdeklődés övezte a XX. Savaria Karnevált, a rendezvény előtti héten vendégünk volt az M5 stábja – előzeset hangulatcsinálóval, majd két napon át élőben is jelentkeztek a rendezvényről.

A Kossut Rádió Szombat Délelőtt és Szombat Délutáni stábja pedig az esemény fő napján sugárzott élőben Szombathelyről

A Karnevál alatt összesen 8 televíziós stáb forgatott, többségük élő bejelentkezés volt, de emellett hosszabb-rövidebb anyagokat is készítettek, melyeket többször is megtekinthettek a televíziónézők az aktuális csatornákon.

**Kereskedelmi tevékenység:**

Idén ismét szigorítottuk a kereskedelmi megjelenés feltételeit – elsősorban a Fő téren és a Sörtéren – az egységes és esztétikus megjelenés érdekében. Idén is ügyeltünk arra, hogy ne legyen zsúfoltság a Borok utcájában, ezt még mindig nehezen fogadják el az évek óta visszajáró kereskedők; mindegyikük az utca elején szeretne kitelepülni. Egyértelműen sikeres a pár éve bevezetett elektronikus jelentkezési felület, idén végre sikerült az informatikai hiányosságokat kiküszöbölni.

Talán a bevezetett takarítási kauciónak volt köszönhető, hogy a vásározók többsége ügyelt az elárusító standja környezetére is, ennek ellenére tucatnyi vendéglátóegység helyére kellett utólagos vegyszeres takarítást kérnünk.

Az **Öreg Város Vásárában** 150 népi termékeket árusító kereskedő kínálta a portékáit. A Művészetek utcájában 48 iparművész és képzőművész állított ki. A Borok utcájában 42 borászat 214 féle borát, a Sörtéren 14 sörfőzde remekeit kóstolhatták végig a gasztro-élményekre vágyó vendégek. Pálinkát 6 helyen lehetett kóstolni, az éhes karneválozókat pedig 87 vendéglátó egység várta különféle vásári ínyencségekkel.

**Együttműködés a hatóságokkal:**

A 20. Savaria Karnevál ismét rendben, biztonságban zajlott le. A tavalyi, kiemelt biztonsági intézkedésekből idén sem engedtünk.Emiatt többször, több körben egyeztettünk a hatóságokkal. Közös célunk a rendezvény biztonságos, jogszabályoknak megfelelő lebonyolítása volt. A mindenre kiterjedő, **szigorú biztonsági terv elkészítése során valamennyi hatóság javaslatait** figyelembe vettük. A várhatóan nagy számú közönségre való tekintettel ismét megemeltük a biztonsági szolgálat, a személy-és vagyonőrök létszámát.

A viharokkal érkező időjárási frontról már korábban tudtunk szerződött partnereink jóvoltából. A vihar érkezése előtt valamennyi helyszínen és a rendezvény elektronikus felületein értesítettük a vendégeket, a kitelepült vásározók pedig írásban kaptak utasítást arra vonatkozóan, hogy mi a teendőjük a hirtelen érkező vihar esetében. A korai előrejelzésért nagyon hálásak voltak mind a látogatók, mind a vásározók, talán ennek is köszönhető, hogy nem történt sem személyi sérülés, sem anyagi kár. Kisebb bizonytalanságot okozott a szombati felvonulás, ami a válságstáb döntése után késéssel indult. Azonban a viharos szél és a villámlás miatt le kellett állítani a felvonulást, és egy időre fel kellett függeszteni a programokat. is.

A **Mentőszolgálat a** megelőző évek átlagának megfelelő kapacitással biztosította a rendezvényeket. Életveszélyt okozó egészségkárosodás szerencsére nem történt, bár több fiatalkorút is kórházba kellett szállítani túlzott mértékű alkoholfogyasztás okozta rosszullétük miatt.

A **Rendőrségnek** sem volt sok intézkedni-valója a Karnevál alatt. Utcai hangoskodás, egy lopás történt mindössze a rendezvény három napja alatt.

**A Katasztrófavédelem** hasonlóan nyugodt, csendes karnevált tudhat maga mögött, az esemény előkészítése során a szervezők maximálisan figyelembe vették javaslataikat, a korábbi évek tapasztalatait is levonták.

A **Közterület-felügyelet** járőreivel és a közterületi-kamerák folyamatos figyelésével biztosította a karnevált, intézkedésre részükről nem volt szükség.

Komoly személyi állományt vonultatott fel a **Vöröskereszt,** akik az elsősegélynyújtás mellett véradást is szerveztek a Karnevál alatt.

**Köztisztaság:**

A Savaria Történelmi Karnevál országos viszonylatban is híres tisztaságáról. Idén sem volt ez másként, annak ellenére, hogy a keletkezett szemét mennyisége elérte a 300 m3-t. **A város minden reggel tisztán várta a látogatókat és napközben is példás volt a köztisztaság.** Ez óriási terhet rótt mind a takarító személyzet, mind a hulladékszállító cég munkavállalóira. Idén, annak ellenére, hogy megdupláztuk a hulladékszállítás gyakoriságát, szinte folyamatosan tele voltak a hulladékgyűjtők. Segítséget jelentene, ha a hulladék szállításért felelős helyi cég rendelkezne olyan gépparkkal, ami a fesztivál időtartama alatt hadrendbe álltható, és rövid idő alatt több tucat ember munkáját kiváltaná. Szintén megemeltük a mobil illemhelyek számát és a Batthyány téren folyóvizes konténert is elhelyeztettünk, melyet a látogatók szívesebben vettek igénybe. Problémát okozott viszont a Fő téri nyilvános illemhely műszaki állapota, itt jelentős karbantartás szükséges.

**A rendezvény támogatói:**

A 2019. évi Savaria Történelmi Karnevál megrendezését **anyagilag összesen 6 cég támogatta**. Fontos számukra, hogy a támogatók többsége visszatérő partnerünk, akikre nemcsak anyagiakban, hanem technikai segítségnyújtásban is számíthatunk. Problémát jelentett viszont, hogy idén nem számíthattunk fő támogatónk, az Elamen Zrt. anyagi forrásaira, emiatt jelentős mínusszal indultunk a szervezés során. **Természetbeni támogatást nyújtott az idei évben 9 cég,** illetve vállalkozás. Mellettük kiemelendők **együttműködő partnereink,** akikkel kiváló munkakapcsolatot sikerült kialakítani az elmúlt évek során, és akik nélkül a Karnevál nem valósulhatott volna meg.

Szintén fontosak számunkra médiapartnereink, akik folyamatos híradásaikkal, fotóikkal, megjelentetett sajtóanyagokkal segítették a Savaria Karnevál népszerűsítését.

**A rendezvény megvalósításának költségei:**

A 2019. évi Savaria Történelmi Karnevál megvalósítására Szombathely MJV Önkormányzatától 37,5 millió forintot kapott a Savaria Turizmus Nonprofit Kft. Ehhez, tekintettel a 20 jubileumra, további kiegészítő támogatást kapott, 20 millió forintértékben. A megvalósításhoz szükséges további költségek fedezetét pályázati támogatás, a rendezvény saját bevételei (kereskedelmi bevételek, értékesítés) és a szponzorációs bevételek biztosították.

A kiadások a tervezetthez képest emelkedtek, de a költségek megoszlása többnyire követi a tervezetet. **A minimálbérek emelkedése miatt jelentősen emelkedtek az élő munkaerőt igénybe vevő szolgáltatások** (diák-munkaerő, személy-és vagyonvédelem, technikai szolgáltatások, takarítás) díjai. További forrást emésztett fel a két új helyszín bevonása, ezek technikai hátterének kialakítása, őrzése, takarítása. A rendezvénytartási engedély által előírt létszámok és technikai elvárások, valamint a biztonsági intézkedések miatt nőttek az egészségügyi ellátás, őrzés, biztosítás, költségei és az áramszolgáltatás díjai is. Előre nem várt többletkiadást jelentett, hogy a korábbi évekhez képest nem kaptunk természetbeni támogatást a Hungast-Elamen Zrt-től, akik korábban a fellépők étkeztetését biztosították. Komoly pénzügyi kockázatot jelentett idén a kedvezőtlen időjárás is, ugyanis amennyiben a karneváli felvonulások elmaradtak volna, a belépőjegyek árát vissza kellett volna adni a vásárlóknak.

A költségek részletezését a melléklet táblázat tartalmazza. (2019. október 30-i állapot).

**Az eddig beérkezett számlák kifizetése határidőre megtörtént.**

**Összegzés:**

A 2019. évi Savaria Történelmi Karnevál előkészítésében, lebonyolításában konstruktív volt az együttműködés a megvalósításban résztvevő szervezetekkel. A vendégek, a látogatók, a fellépő művészek, kereskedők egyöntetűen **országosan és nemzetközi szinten is egyedi tematikájú, kiváló előkészítettségű, magas színvonalú, professzionális szervezésű eseményként minősítették a XX. Savaria Történelmi Karnevált.**

**Köszönjük valamennyi együttműködő partner segítségét, az Önkormányzat és szponzoraink anyagi támogatását a program megvalósításához!**

**Javaslat a 2020. évi Savaria Karnevál időpontjára és finanszírozására:**

Az idei fesztivál értékelésével párhuzamosan célszerű a következő évi esemény időpontjának mielőbbi meghatározása. Annak érdekében, hogy az előkészítő munkálatokat és a turizmusban elengedhetetlenül fontos programozásokat el tudjuk indítani, kérem a Tisztelt Közgyűlést, hogy jövő évi karnevál megrendezésének dátumáról döntést hozni szíveskedjenek.

A szombathelyi szálláshelyek szinte mindegyike jelezte, hogy visszatérő vendégeik már foglalnának szobákat a 2020 évi karnevál időtartamára. Ezen kívül a házasságkötések időpontjait is a város legnagyobb fesztiváljához igazítják a fiatal párok.

**A XXI. Savaria Történelmi Karnevál lehetséges időpontjai:**

* **2020. augusztus 20-23., vagy**
* **2020. augusztus 27-30.**

Az első karnevál megszervezése során a városvezetés augusztus utolsó hétvégéjét jelölte ki a rendezvény időpontjául.

Ugyan a belváros lezárása szempontjából kedvezőbb lenne az augusztus 20-i hosszú hétvége, több érv az egy héttel későbbi dátum mellett szól.

Augusztus 20-án szinte valamennyi településen szerveznek városnapokat, fesztiválokat, közöttük több olyan nagy fesztivált is, mint a Mesterségek Ünnepe (aug. 19-23), a Be my Lake (aug. 19-22.), Strand Fesztivál (aug. 19-22.), Debreceni Virágkarnevál (aug. 15-21.), Boglári Szüreti Fesztivál (aug. 16-20.)

Emiatt szinte valamennyi nevesebb előadóművész foglalt lesz ezen a hétvégén, s mivel nagy a kereslet irántuk, valószínűleg ez a honoráriumok emelkedését vonja maga után.

A Savaria Karnevál által használt infrastruktúra nagy része augusztus 20-án lekötött más helyszíneken az országban (lelátók, színpadtechnika stb.), de a vásározók többsége is megszokott menetrend szerint látogatja a fesztiválokat.

Szakmai szempontok alapján ezért az augusztus 27-30 közötti hétvégét javasoljuk a 2020. évi Savaria Karnevál megrendezésére.

Javaslom továbbá, hogy a programok időben történő előkészítése miatt még az idén kerüljön meghatározása a 2020. évi Savaria Karnevál önkormányzati támogatásának összege.

Ez azért kiemelten fontos, mert a fesztiválok közötti óriási versenyhelyzet miatt az előadók lefoglalása többnyire már 1-1,5 évvel a rendezvény előtt megtörténik.

Ha a Savaria Történelmi Karnevál gerincét adó hagyományőrző csoportokkal és nevesebb előadóművészekkel idén nem tudunk szerződni, félő, hogy jövőre már csak magasabb áron tudjuk őket elérni, ha egyáltalán lesz szabad kapacitásuk a karnevál időpontjában.

Mindkét döntés elengedhetetlen ahhoz, hogy a munkálatokat már idén el tudjuk kezdeni, és 2020-ban ismét magas minőségű programot tudjunk – időben – a város és vendégei számára biztosítani.

A rendezvény idei évi bevételeit és kiadásait bázisként kezelve, illetve számolva a várható makrogazdasági folyamatokkal, **a XXI. Savaria Történelmi Karnevál megvalósítása érdekében a Savaria Turizmus Nonprofit Kft. – szerződés szerinti tevékenységeinek megvalósítása** minimum az idei önkormányzati támogatás nagyságrendje **(57,5 Millió forint) mellett reális.**

Kérem a Tisztelt Közgyűlést, hogy a támogatási igényt jóváhagyni szíveskedjék.

Szombathely 2019. október 30.

 Tisztelettel:

 Grünwald Stefánia

 ügyvezető